Preşedintele Klaus Iohannis a avut o discuţie telefonică cu premierul Sorin Grindeanu, stabilind să se întâlnească miercuri după-amiază.

Discuţiile se vor concentra pe tema bugetului de stat şi a sustenabilităţii măsurilor anunţate de Cabinet, a declarat, luni seară, purtătorul de cuvânt al şefului statului, Mădălina Dobrovolschi.

La discuţii va participa şi ministrul de Finanţe, Viorel Ştefan

"Preşedintele vrea să afle direct de la premier care sunt planurile guvernului legat de bugetul pe 2017. Este o discuţie necesară pentru că există foarte multe îngrijorări legat de sustenabilitatea acestor măsuri şi efectele pe care le-ar putea avea asupra economiei.

A mai existat un subiect de discuţie în acest dialog telefonic în contextul valului de vreme rea, preşedintele a cerut şi primit informaţii despre modul în care au acţionat autorităţile în această perioadă", a declarat purtătorul de cuvânt al şefului statului.